เงินบาทปิด 31.54/58
ธนาคารกรุงเทพ รายงาน เงินบาทปิด 31.54/58 แข็งค่ารับคาดการณ์ล่วงหน้าแก้หนี้ยุโรปมีข่าวดี
20 ม.ค. 2555

ธนาคารกรุงเทพ รายงาน เงินบาทปิด 31.54/58 แข็งค่ารับคาดการณ์ล่วงหน้าแก้หนี้ยุโรปมีข่าวดี
นักบริหารเงินจากธนาคารกรุงเทพ เปิดเผยว่า เงินบาทปิดตลาดวันนี้ที่ระดับ 31.54/58 บาท/ดอลลาร์ แข็งค่าจากช่วงเช้าที่เปิดตลาด 31.60/62 บาท/ดอลลาร์ สาเหตุที่เงินบาทแข็งค่าค่อนางมาก เนื่องจากตลาดยุโรปคาดการณ์ผลการหารือร่วมกันของผู้นำ 3 ประเทศ คือ เยอรมัน ฝรั่งเศส และอิตาลี รวมถึงการเจรจาปรับโครงสร้างหนี้ของกรีซน่าจะประสบความสำเร็จด้วยดี และคงจะได้ข้อสรุปก่อนการประชุมรัฐมนตรีคลังยุโรปในวันที่ 23-27 ม.ค.55 
"ตลาดรับข่าวดีว่ายุโรปพยายามแก้ปัญหาหนี้กันสุดชีวิต และ Deal ของกรีซในการขอให้นักลงทุน Cut Loss น่าจะประสบความสำเร็จไปได้ด้วยดี ทำให้นักลงทุนหันกลับมาถือครองสินทรัพย์เสี่ยงอีกรอบ ทั้งค่าเงินยูโรค่าเงินบาทก็เลยแข็งค่าตามๆกันมา"นักบริหารเงิน กล่าว 
วันนี้เงินบาทมีความผันผวนอยู่ในระดับปานกลาง โดยทำ Low ที่ 31.49 บาท/ดอลลาร์ และ High ที่ 31.60 บาท/ดอลลาร์ 
ส่วนความเคลื่อนไหวของค่าเงินสกุลหลักต่างประเทศล่าสุด ค่าเงินยูโรอยู่ที่ระดับ 1.29 ดอลลาร์/ยูโร จากช่วงเช้าที่เคลื่อนไหวที่ระดับ 1.2962/2965 ดอลลาร์/ยูโร แต่อาจจะมีการรีบาวน์ในช่วงกลางคืน ขณะที่ค่าเงินเยนล่าสุดอยู่ที่ระดับ 77.17/19 เยน/ดอลลาร์ จากช่วงเช้าอยู่ที่ 77.10/14 เยน/ดอลลาร์
"ภาพรวมตลาดพยายามรับข่าวล่วงหน้าทางโซนยุโรป ซึ่งต้องจบก่อนวันที่ 23 ม.ค.ให้ได้ ซึ่งแปลว่าน่าจะมีอะไรที่ชัดเจนออกมาบ้าง ขณะที่การพบกันของผู้นำ 3 ประเทศในยุโรป น่าจะเป็นการหารือแนวทางแก้ปัญหาหนี้สาธารณะของแต่ละประเทศ"นักบริหารเงิน กล่าว
นักบริหารเงิน คาดว่า สัปดาห์หน้าเงินบาทจะเคลื่อนไหวอยู่ในกรอบ 31.40-31.90 บาท/ดอลลาร์